Grønlands Politi fremsender, i anledning af høring over forslag til Inatsisartutlov om euforiserende stoffer, hermed sine bemærkninger til lovforslaget.

For så vidt angår den foreslåede § 4 lægges det til grund, at formålet med bestemmelsen er at give sundhedsmyndighederne adgang til at føre tilsyn med virksomheder m.v., der i medfør af loven har tilladelse til at håndtere, udlevere m.v. de stoffer, som vil blive omfattet af en bekendtgørelse med tilhørende lister over stoffer, der som udgangspunkt er forbudt. Det bemærkes, at bestemmelsen ses at være formuleret ganske bredt med hensyn til adressaterne. Endvidere skal det bemærkes, at der efter Grønlands Politis opfattelse ikke umiddelbart synes at være nogen anledning til at formulere regler om tilsyn, bemyndigelse m.v. anderledes, end det er gjort i den danske lov om euforiserende stoffer med den tilhørende bekendtgørelses § 29. Bestemmelsen i udkastets § 4 forekommer således umiddelbart overflødig.

For så vidt angår den foreslåede § 5, så fremgår det, at overtrædelser kan medfører foranstaltninger efter reglerne i kriminalloven, hvorefter det er anført, at bøder og konfiskation i henhold til disse bestemmelser tilfalder Landskassen. Dette giver anledning til følgende bemærkninger:

·         Der er vedtaget en ændring af kriminalloven, så konfiskation fra 1. juli 2022 ikke længere vil være en foranstaltning efter kriminalloven, men i stedet en ”anden retsfølge”. Bestemmelsen bør derfor formuleres så der i det hele – i stedet for ”foranstaltninger efter kriminalloven”  står "foranstaltninger og andre retsfølger efter kriminalloven".

·         Det foreslåede stk. 5 forstås umiddelbart således, at såvel bøder som konfiskation tilfalder landskassen. Denne formulering vil således medføre, at konfiskation af f.eks. redskaber, hashpiber, det beslaglagte stof m.v. tillige skal udleveres til selvstyret. Dette fremstår imidlertid lettere upraktisk, hvorfor det kan overveje at præcisere, at der er tale om udbyttekonfiskation, eventuelt ved i bemærkningerne at præcisere, at det forudsættes, at stoffer og genstande uden værdi, såsom hashpiber mv., fortsat destrueres af politiet i forbindelse med afgørelse og kosterberigtigelse.

Grønlands Politi skal – som ved tidligere drøftelser – generelt præcisere, at det er tvingende nødvendigt, at en bekendtgørelse med tilhørende lister udfærdiges, så den kan træde i kraft samtidig med loven, og at der i sundhedsvæsenet afsættes de fornødne ressourcer til løbende at opdatere bekendtgørelse og lister.

Grønlands Politi skal i den forbindelse henstille til, at en bekendtgørelser og fremtidige ændringer heraf sendes i høring ved Grønlands Politi.